<classify> WAZIRI wa Elimu, Sayansi na Teknolojia, Profesa Joyce Ndalichako amewavua madaraka wadhibiti wanne wa ubora shule za msingi na sekondari mkoani Kigoma kwa madai ya kukaidi maagizo yake ya kuvunja na kufanya marekebisho ya majengo yalijengwa chini ya viwango. Miongoni mwa walioangukiwa na panga hilo ni mdhibiti ubora wa Kanda ya Magharibi, Khalidi Nuru. Waziri Ndalichako ambaye aliagiza kufanywa kwa marekebisho hayo Julai 18, mwaka huu kabla ya kufanya ziara ya ghafla mapema leo Jumatano asubuhi kwa lengo la kujionea utekelezaji wake. Wengine waliovuliwa madaraka na kutakiwa kurudi darasani kufundisha ni pamoja na Mdhibiti ubora msaidizi wa kanda ya magharibi, Paul Bigeshi, Mdhibiti ubora wa Manispaa ya Kigoma-Ujiji, Norbert Lugaga na Mdhibiti ubora wa Halmashauri ya wilaya kigoma, Grace Zalamula. Awali, Mdhibiti ubora Msaidizi kanda ya Magharibi, Paul Bigeshi alimweleza Profesa Ndalichako kuwa maagizo aliyotoa wakati wa ziara yake Julai 18, mwaka huu yameanza kutekelezwa.  <topic>: KITAIFA 